‘Sien jou op vakansie, minister Cele’Bheki Cele (Foto: Rasaad Adams) Bheki Cele, minister van polisie se opdrag dat geen polisiebeampte tussen 5 Desember en 31 Januarie verlof mag neem nie, is nie net onreëlmatig nie maar ook irrasioneel, sê die polisievakbond Sapu. Cele het by die bekendstelling van die polisie se misdaadvoorkomingsprogram vir die feestyd opdrag gegee dat alle polisiebeamptes moet aanmeld vir diens en geen verlof in hierdie tyd toegestaan mag word nie. Dit is dalk die minister se eerste feestyd, maar beslis nie die res van die polisiediens sŉ nie, het Lesiba Thabakgale, woordvoerder van Sapu, aan Newzroom Afrika gesê. Hy sê daar was nog altyd gebeurlikheidsplanne om te verseker genoeg lede is oor die besige Desember – wanneer daar gewoonlik ŉ styging in misdaad is – beskikbaar vir diens. Thabakgale sê polisiebeamptes wat aansoek gedoen het om verlof en aan wie dit toegestaan is, sal dit kry – en daarvan sal die vakbond seker maak. Hy het Cele van grootpratery beskuldig wanneer hy voor die media verskyn en sê die minister moet hom bepaal by politieke sake en moet operasionele en personeelsake aan die nasionale kommissaris oorlaat, by wie dié pligte eintlik berus. “Ons lede sal met verlof gaan, of die minister nou daarvan hou of nie. “Hy gaan ons lede op strande op vakansie teëkom. Hulle sal na hom toe gaan en sê ‘haai, minister’. Hulle gaan nie aan diens wees nie. Hulle gaan hom groet en sê ‘ons is met verlof’.” Sapu sê Cele weet wat om te doen om hoë misdaadsyfers te pak, ook tydens die Desembervakansie, en dit is nie die opskort van verlofvoordele nie. Thabakgale sê die minister moet verseker polisiebeamptes het genoeg hulpbronne, moet herstrukturering takel, spesialiseenhede versterk, die misdaadsindikate binne die polisie uitskop en veg vir ŉ groter begroting. (Argieffoto: SA Polisie) “Los die nasionale kommissaris om sy werk as opperbevelvoerder te doen.” Sapu het reeds aan genl. Fannie Masemola, polisiehoof, oor die verlofkwessie geskryf. Die vakbond sê hulle gaan nie met die minister daaroor in gesprek tree nie, omdat dit nie ŉ saak is waaroor hy enige mag het nie. “Die minister moet die misdaadsituasie in die land hanteer, nie aandag soek in die feestyd asof dit iets nuut is nie.” AfriForum stem saam met Sapu dat die minister se uitlatings ŉ aanduiding is dat hy geen benul het wat sy magte of rol is nie en sê ook die minister het bloot nie die mag om by operasionele of arbeidskwessies in te meng nie. “Net soos wat Cele geen reg gehad het om mense op strande te intimideer tydens die Covid-19-inperking nie en nes die minister geen reg het om sy lyf speurder te hou by hoëprofielmisdaadtonele nie, het hy ook nie die reg om besluite te maak oor polisielede se verlof nie,“ sê Jacques Broodryk, AfriForum se woordvoerder vir gemeenskapsveiligheid. Bheki Cele, minister van polisie, op ‘n strandpatrollie tydens die Covid-19-pandemie. (Argieffoto: Courtney Africa/ANA) Hy sê die minister behoort eerder werk te maak van die reusetekort aan polisiebeamptes en hoewel misdaad oor die feestyd toeneem, is dié tekort ŉ probleem wat deur die jaar ŉ negatiewe uitwerking op misdaadvoorkoming het. Broodryk sê Cele het nou al male sonder tal bewys dat hy nie die magte of die funksie van sy pos verstaan nie. “Hoe moet toegewyde lede van die polisiediens gemotiveer bly as die minster op ŉ gereelde basis onbenullighede kwytraak?” Hy waarsku dat sou Cele sy planne probeer deurvoer, dit tot arbeidsdispute gaan lei in ŉ tyd wanneer die polisie veral moet konsentreer op misdaadvoorkoming en ondersoekwerk.